SPRÁVA KOMISIE

Spojené kráľovstvo



Správa vypracovaná v súlade s článkom 126 ods. 3 Zmluvy o fungovaní Európskej únie

1. Úvod

Komisia 20. marca 2020 prijala oznámenie o aktivácii všeobecnej únikovej doložky Paktu stability a rastu. Doložka v zmysle článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (ES) č. 1466/97, ako aj článku 3 ods. 5 a článku 5 ods. 2 nariadenia (ES) č. 1467/97 uľahčuje koordináciu rozpočtových politík v časoch prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles v dôsledku vypuknutia nákazy COVID-19 súčasné podmienky umožňujú aktiváciu doložky. Ministri financií členských štátov vyjadrili 23. marca 2020 súhlas s posúdením Komisie. Aktivácia všeobecnej únikovej doložky umožňuje dočasný odklon od postupu úprav smerom k dosiahnutiu strednodobého rozpočtového cieľa za predpokladu, že to neohrozí fiškálnu udržateľnosť zo strednodobého hľadiska. Pokiaľ ide o nápravnú časť, Rada môže na základe odporúčania Komisie takisto rozhodnúť o prijatí revidovanej fiškálnej trajektórie. Všeobecnou únikovou doložkou sa nepozastavujú postupy Paktu stability a rastu. Krajinám to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Podľa prognózy Komisie z jari 2020 sa očakáva, že Spojené kráľovstvo má v rozpočtovom roku 2019 – 2020 deficit verejnej správy na úrovni 2,5 % HDP, pričom verejný dlh sa očakáva na úrovni 85,2 %. Výsledné údaje o deficite a dlhu verejnej správy za rok 2019 – 2020 však budú k dispozícii až na jeseň roku 2020. Podľa prognózy Komisie sa predpokladá, že deficit Spojeného kráľovstva v roku 2020 – 2021 dosiahne 10,7 % HDP, pričom dlh bude na úrovni 102,5 % HDP. Všetky dostupné dôkazy, napríklad aj vyhlásenia vnútroštátnych orgánov o rozsahu reakcie rozpočtovej politiky na prudký hospodársky pokles v súvislosti s pandémiou COVID-19, poukazujú na deficit, ktorý v rokoch 2020 – 2021 a 2021 – 2022 výrazne presiahne prahovú hodnotu 3 % HDP. Komisia v liste zo 7. mája 2020 požiadala Spojené kráľovstvo o poskytnutie aktuálnych informácií o odhadovanom objeme deficitu v roku 2020 – 2021. Spojené kráľovstvo však požadované vysvetlenie neposkytlo, ale odvolalo sa na scenár pre COVID-19 od Úradu pre rozpočtovú zodpovednosť, podľa ktorého sa v roku 2020 – 2021 očakáva deficit výrazne nad 3 % hodnotou. S prihliadnutím na tieto faktory Komisia považuje svoju aktuálnu prognózu s deficitom na úrovni 10,7 % HDP v roku 2020 – 2021 za dostatočne presvedčivý dôkaz prima facie o nadmernom deficite podľa vymedzenia v článku 126 ods. 2 písm. a) zmluvy.

Na základe uvedeného preto Komisia vypracovala túto správu, v ktorej analyzuje, či Spojené kráľovstvo dodržiava kritérium deficitu a dlhové kritérium uvedené v zmluve. Zohľadňujú sa v nej všetky závažné faktory a náležite sa prihliada na rozsiahly hospodársky otras spojený s pandémiou COVID-19.

Tabuľka 1. Deficit a dlh verejnej správy (% HDP)

2016 – 2017 2017 – 2018 2018 – 2019 2019 – 2020 Komisia 2020 – 2021 Komisia 2021 – 2022 Komisia Kritérium deficitu Saldo verejných financií –2,8 –2,7 –1,8 –2,5 –10,7 –6,2 Dlhové kritérium Hrubý dlh verejnej správy 85,2 84,6 84,2 85,2 102,5 100,2

Poznámka: Zdroj: Eurostat, prognóza Komisie z jari 2020

2.Kritérium deficitu

Na základe prognózy Komisie z jari 2020 sa očakáva, že deficit verejných financií Spojeného kráľovstva v roku 2020 – 2021 dosiahne 10,7 % HDP, čo je výrazne nad referenčnou hodnotou 3 % HDP, ktorá je stanovená v zmluve. Prognózované prekročenie referenčnej hodnoty stanovenej v zmluve je v roku 2020 – 2021 výnimočné, keďže je dôsledkom prudkého hospodárskeho poklesu. Vzhľadom na vplyv pandémie COVID-19 sa v prognóze Komisie z jari 2020 predpokladá, že v roku 2020 dôjde k poklesu reálneho HDP o 8,3 %.

Na základe prognózy Komisie z jari 2020, v ktorej sa predpokladá, že deficit zostane nad úrovňou 3 % HDP aj v roku 2021 – 2022, tak prognózované prekročenie referenčnej hodnoty stanovenej v zmluve nie je dočasné.

Stručne povedané, prognózovaný deficit na rok 2020 – 2021 je výrazne nad referenčnou hodnotou 3 % HDP stanovenou v zmluve. Prognózované prekročenie sa podľa vymedzenia v zmluve a Pakte stability a rastu považuje za výnimočné, a nie dočasné. Všetky dostupné dôkazy, napríklad aj vyhlásenia vnútroštátnych orgánov o rozsahu reakcie rozpočtovej politiky na prudký hospodársky pokles v súvislosti s pandémiou COVID-19, poukazujú na deficit, ktorý v rokoch 2020 – 2021 a 2021 – 2022 výrazne presiahne prahovú hodnotu 3 % HDP. Komisia v liste zo 7. mája 2020 požiadala Spojené kráľovstvo o poskytnutie aktuálnych informácií o odhadovanom objeme deficitu v roku 2020 – 2021. Spojené kráľovstvo však požadované vysvetlenie neposkytlo, ale odvolalo sa na scenár pre COVID-19 od Úradu pre rozpočtovú zodpovednosť, podľa ktorého sa v roku 2020 – 2021 očakáva deficit výrazne nad 3 % hodnotou. S prihliadnutím na tieto faktory Komisia považuje svoju aktuálnu prognózu s deficitom na úrovni 10,7 % HDP v roku 2020 – 2021 za dostatočne presvedčivý dôkaz prima facie o nadmernom deficite podľa vymedzenia v článku 126 ods. 2 písm. a) zmluvy. Z analýzy teda vyplýva, že kritérium deficitu vymedzené v zmluve a nariadení (ES) č. 1467/97 prima facie nie je splnené.

3. Závažné faktory

V článku 126 ods. 3 zmluvy sa stanovuje, že ak členský štát nesplní požiadavky vyplývajúce z jedného alebo z oboch uvedených kritérií, Komisia pripraví správu. Uvedená správa „prihliadne tiež na to, či štátny deficit prekračuje štátne výdavky na investície a zohľadní všetky ostatné závažné faktory vrátane stavu hospodárskeho a rozpočtového výhľadu členského štátu na stredne dlhé obdobie“.

Uvedené faktory sú ďalej objasnené v článku 2 ods. 3 nariadenia (ES) č. 1467/97, v ktorom sa takisto stanovuje, že treba náležite zohľadniť „všetky ostatné faktory, ktoré sú podľa názoru dotknutého členského štátu závažné z hľadiska komplexného posúdenia súladu s kritériami deficitu a dlhu, a ktoré členský štát predložil Rade a Komisii“. Ako sa uvádza v článku 4 nariadenia (ES) č. 1467/97, pokiaľ ide o kritérium deficitu, keďže pomer dlhu verejnej správy k HDP prekračuje referenčnú hodnotu 60 % a nie je splnená dvojitá podmienka, t. j. že deficit zostane na úrovni blízko referenčnej hodnoty a že jeho prekročenie referenčnej hodnoty je len dočasné, uvedené závažné faktory nemožno v postupoch vedúcich k rozhodnutiu o existencii nadmerného deficitu na základe kritéria deficitu v prípade Spojeného kráľovstva zohľadniť.

V súčasnej situácii je kľúčovým ďalším faktorom, ktorý treba zohľadniť v súvislosti s rokom 2020, hospodársky dosah pandémie COVID-19, ktorá má veľmi významný vplyv na rozpočtovú situáciu a do veľkej miery zneisťuje výhľad. Pandémia zároveň viedla k aktivácii všeobecnej únikovej doložky.

3.1. Pandémia COVID-19